*51. revija hrvatskog filmskog i videostvaralaštva djece*

Rudeška berba

U ovo vrijeme godine kada se ubiru plodovi jeseni i cjelogodišnjega rada, obilnu je *berbu* u Kutini imala i Osnovna škola Rudeš odnosno Udruga Hodači po žici čiji su autori osvojili prvu nagradu stručnog ocjenjivačkog suda i prvu nagradu ocjenjivačkog suda djece u kategoriji dokumentarnog filma za *Sreću u tami,*toplu priču o slijepom mladiću Pavi iz Siska, učeniku osmog razreda osnovne škole i njegovoj životnoj vedrini koju između ostaloga pokazuje i vrsnim sviranjem harmonike te prvu nagradu stručnog ocjenjivačkog suda i prvu nagradu ocjenjivačkog suda djece u kategoriji TV-reportaže za *Moji prijatelji kao ja*, o Lauri, Tinu i Konoru, višestruko tjelesno oštećenim učenicima Centra za odgoj i obrazovanje na zagrebačkom Goljaku koji se u suštini nimalo ne razliku od svojih vršnjaka, a od mnogih su vedriji, optimističniji i bolji.

S četiri osvojene prve nagrade mladi su Rudešani, s voditeljicama Mirjanom Jukić i Katicom Šarić, uvjerljivo najbolja školska filmska skupina i najuspješniji sudionici *51. revije hrvatskog filmskog stvaralaštva djece* pa se kući vraćaju pjevajući! I s obiljem *plodova* koje su im podarili i veliki i mali, dokazujući kako se ocjene odraslih i djece kod dobrih i kvalitetnih radova uvijek slažu.



Ocjene oba žirija podudarile su se i kod radioničkih filmova pa je obje prve (i jedine) nagrade dobio igrani film *Prikaze*, nastao u okviru Zagreb Film Festivala, a po dvije nagrade su dobili i filmovi *Prvi ples* Osnovne škole Stjepana Kefelje, Kutina (prva nagrada ocjenjivačkog suda djece i treća stručnog ocjenjivačkog suda) u kategoriji igranog filma, *Pasji život* Filmske skupine OŠ Strahoninec (druga nagrada ocjenjivačkog suda djece i treća nagrada stručnog ocjenjivačkog suda) u kategoriji dokumentarnog filma, *Prljavi grad* ŠAF-a Čakovec (druga nagrada ocjenjivačkog suda djece i treća nagrada stručnog ocjenjivačkog suda) u kategoriji animiranog filma i *Plemenita vještina* Filmske družine ZAG Osnovne škole Marije Jurić Zagorke, Zagreb (druga nagrada stručnog ocjenjivačkog suda i treća nagrada ocjenjivačkog suda djece) u kategoriji TV-reportaže.

Ukupno je četiri nagrade osvojio FKVK Zaprešić, drugu ocjenjivačkog suda djece za *Bettinu*odnosno treću stručnog ocjenjivačkog suda za *San* u kategoriji igranog filma te prvu ocjenjivačkog suda djece za *Pucicu z črlenom kapicom* i drugu stručnog ocjenjivačkog suda za*Laaa* u kategoriji animiranog filma, a tri ŠAF Čakovec, prvu stručnog ocjenjivačkog suda u kategoriji animiranog filma za *Spavača* te dvije za *Prljavi grad*.

Po jednu su nagradu osvojili i mladi filmski autori iz OŠ Zadarski otoci-Barakude, Zadar, OŠ Eugena Kumičića, Velika Gorica, Centra Lukas, Sesvete, Doma mladih Rijeka i OŠ Centar, Rijeka, Dramsko-medijske grupe Dr@me, OŠ Cestica, Blank\_filmskog inkubatora, Zagreb, OŠ Većeslava Holjevca, Zagreb, Družine Kreše Golika, Fužine, Filmske družine BezVizije i OŠ Vladimira Nazora, Slavonski Brod, OŠ Nikole Tesle, Gračac i OŠ Ivanovec.

S obzirom na činjenicu da je dodijeljeno ukupno trideset i dvije nagrade, a bilo je sedamdeset odabranih filmova, dobar broj sudionika može se s pravom ponositi kao supobjednici *Revije*, a svi su posve sigurno sretni i zadovoljni što su se četiri dana družili u Kutini. I s nestrpljenjem čekaju *52. reviju,* u Varaždinu i Čakovcu, rujna 2014. godine.

*Duško Popović*

07.10.2013.